ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2561/97 υποβολή: Patricia McKenna (V) προς την Επιτροπή (24 Iουλίου 1997)

Θέμα: Επιδοτήσεις ΕΕ για τη σφαγή μόσχων

Σε άρθρο που δημοσίευσε τον Ιούλιο 1997 ο An Bσrd Bia, ο Ιρλανδικός Οργανισμός Τροφίμων, αναφέρεται ότι έχουν θανατωθεί και απομακρυνθεί από την τροφική αλυσίδα άνω των 2,3 εκατ. ζώων, λόγω της κρίσης ΣΕΒ. Από τα ζώα αυτά, 924.100 ήσαν μόσχοι ηλικίας κάτω των 20 ημερών.

Βάσει του προγράμματος σφαγής μόσχων της ΕΕ έχουν καταβληθεί αντισταθμιστικές πληρωμές στους κτηνοτρόφους για κάθε αρσενικό μόσχο που θανατώθηκε.

Ομάδες ενδιαφερομένων για την καλή μεταχείριση των ζώων και ορισμένοι κτηνιατρικοί κύκλοι, μεταξύ των οποίων η Κτηνιατρική Ενωση της Ιρλανδίας, αντιτάσσονται στο πρόγραμμα αυτό ισχυριζόμενοι ότι δεν υπάρχουν στοιχεία που να αποδεικνύουν ότι με τον τρόπο αυτό θα προωθηθεί η εξάλειψη της ΣΕΒ. Οι ομάδες αυτές υποστηρίζουν ότι ο μή συστηματικός χαρακτήρας του προγράμματος σημαίνει ότι τα περισσότερα από τα ζώα που θανατώνονται πιθανότατα δεν είναι μολυσμένα με την ΣΕΒ.

Πώς έχει μέχρι στιγμής αξιολογήσει η Επιτροπή το πρόγραμμα αυτό; Διαθέτει στοιχεία που να αποδεικνύουν ότι το πρόγραμμα αυτό συμβάλλει πράγματι στην εξάλειψη της ΣΕΒ; Ελλείψει τέτοιων στοιχείων, προτίθεται να άρει την εφαρμογή του προγράμματος;

Απάντηση του κ. Fischler εξ ονόματος της Επιτροπής (10 Οκτωβρίου 1997)

Σύμφωνα με στοιχεία των κρατών μελών, μέχρι τα μέσα Ιουλίου 1997 θανατώθηκαν 1.900.000 νεαρά βοειδή, στο πλαίσιο των εν λόγω μέτρων που διακρίνονταν σε:

- έκτακτα μέτρα για το Βέλγιο, τη Γαλλία και την Ολλανδία: 98.500 νεαροί μόσχοι πάχυνσης 7

- πριμοδότηση μεταποίησης: 993.000 αρσενικοί μόσχοι 7

- πριμοδότηση πρώιμης εμπορίας: 808.500 νεαροί μόσχοι πάχυνσης.

Μόνο το πρώτο από τα ανωτέρω προγράμματα, το οποίο τέθηκε σε ισχύ μεταξύ Απριλίου και Ιούλίου 1996, μπορεί να συσχετισθεί άμεσα με τους φόβους των καταναλωτών σχετικά με τη ΣΕΒ. Είχε ευεργετική επίδραση στις αγορές όπου εφαρμόστηκε. Σκοπός των δύο άλλων προγραμμάτων ήταν να μειώσουν την παραγωγή βοείου κρέατος, συμβάλλοντας, έτσι, στην αποκατάσταση της ισορροπίας της αγοράς βοειδών, είτε αποκλείοντας έναν ορισμένο αριθμό νεογέννητων μόσχων από την τροφική αλυσίδα (πριμοδότηση μεταποίησης), είτε μειώνοντας το τελικό βάρος του μόσχου που διατίθεται στο εμπόριο (πριμοδότηση πρώιμης εμπορίας).

Το πρώτο πρόγραμμα δεν εφαρμόζεται πλέον, ενώ τα άλλα δύο ήταν διετούς διάρκειας (Δεκέμβριος 1996 - Δεκέμβριος 1998).

Η Επιτροπή έχει ήδη υποβάλει στο Συμβούλιο προσωρινή έκθεση ((COM (97) 165 τελικό )) σχετικά με την πριμοδότηση μεταποίησης και την πριμοδότηση πρώιμης εμπορίας, ενώ ετοιμάζεται και δεύτερη έκθεση.
ΓΡΑΠΤΗ ΕΡΩΤΗΣΗ E-2951/97 υποβολή: Astrid Thors (ELDR) προς την Επιτροπή (17 Σεπτεμβρίου 1997)

Θέμα: Καλλιέργεια και χρήση κάνναβης στη Φιλανδία

Η ΕΕ χορηγεί χρηματοδοτική ενίσχυση στις παραδοσιακές καλλιέργειες κάνναβης για βιομηχανική χρήση. Δυστυχώς, δεν υπάρχουν ρυθμίσεις για τη χρήση της συγκομιδής κάνναβης και τουλάχιστον στη Φιλανδία δεν υπάρχουν εργοστάσια επεξεργασίας που να χρειάζονται κάνναβη ως πρώτη ύλη και δεν υπάρχουν και εξαγωγές.

Γνωρίζει η Επιτροπή ότι στη Φιλανδία καλλιεργείται κάνναβη χωρίς να υπάρχουν ρυθμίσεις για τη χρήση της και τι μέτρα προτίθεται να λάβει η Επιτροπή για να επιλύσει το πρόβλημα αυτό;

Απάντηση του κ. Fischler εξ ονόματος της Επιτροπής (20 Οκτωβρίου 1997)

Ο κανονισμός (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως ((ΕΕ L 146 της 04.07.1970 )) προέβλεπε χρηματοδοτική ενίσχυση ανά εκτάριο κάνναβης στην Κοινότητα. Η ενίσχυση για την κάνναβι χορηγείται μόνο αν αυτή παράγεται από σπόρους προς σπορά ποικιλιών η περιεκτικότητα των οποίων σε παραισθησιογόνες ουσίες (τετραϋδροκανναβινόλη) δεν ξεπερνά το 0,3%. Εξάλλου, η ενίσχυση πρέπει να χορηγείται μόνο για εκτάσεις στις οποίες έγινε εξ ολοκλήρου σπορά και συγκομιδή και εφαρμόστηκαν οι συμβατικές εργασίες καλλιέργειας.

Δεν υφίστανται υποχρεώσεις σχετικές με τις συνθήκες αποθήκευσης, μεταποίησης ή εξαγωγής του προϊόντος συγκομιδής.

Ειδικότερα, σε ό,τι αφορά τη Φινλανδία, πρέπει να τονίσουμε ότι οι εκτάσεις κάνναβης, αν και έχουν αυξηθεί, παραμένουν σε ιδιαίτερα χαμηλό επίπεδο: δύο εκτάρια το 1996 και 74 εκτάρια (προσωρινή εκτίμηση) κατά το 1997. Όπως είναι φυσικό, από τόσο περιορισμένες εκτάσεις δεν είναι δυνατό να παραχθεί ποσότητα πρώτης ύλης ικανή να οδηγήσει σε επενδύσεις στον τομέα πρωτογενούς μεταποίησης στη Φινλανδία. Εξάλλου, οι επιχειρήσεις πρωτογενούς μεταποίησης των υπολοίπων κρατών μελών της Κοινότητας τροφοδοτούνται ήδη επαρκώς με πρώτες ύλες, ενώ οι διέξοδοι για εξαγωγές είναι ιδιαίτερα περιορισμένες.

Η Επιτροπή δεσμεύτηκε έναντι του Συμβουλίου, στις 20 Ιανουαρίου 1997, να προτείνει το συντομότερο δυνατό τα κατάλληλα μέτρα για τον τομέα της κάνναβης. Ήδη, κατά τον καθορισμό των τιμών των γεωργικών προϊόντων για την περίοδο εμπορίας 1997/1998 η Επιτροπή πρότεινε στο Συμβούλιο, και αυτό συμφώνησε, να μειωθεί κατά 7,5% η χρηματοδοτική ενίσχυση ώστε να αυξηθούν οι καλλιεργούμενες εκτάσεις.

Προς το παρόν, η Επιτροπή συνεχίζει να μελετά ποια είναι τα κατάλληλα μέτρα στον τομέα της κάνναβης.
ΓΡΑΠΤΗ ΕΡΩΤΗΣΗ E-2685/97 υποβολή: Sebastiano Musumeci (NI) προς την Επιτροπή (1 Σεπτεμβρίου 1997)

Θέμα: Περιπτώσεις ρατσισμού στη Γερμανία και αδιαφορία των αρχών

Σχετικά με την ερώτηση για το ρατσισμό E-1239/97 ((ΕΕ C 319 της 18.10.1997, σελ. 244.)) και την ανεπαρκή απάντησή της, ερωτάται η Επιτροπή:

1. Ποιά μέτρα έχει λάβει έναντι της γερμανικής κυβέρνησης για τον κολασμό της συγκεκριμένης ρατσιστικής πράξης;

2. Για ποιό λόγο δεν έχει ακόμα ζητήσει από τη γερμανική κυβέρνηση να λάβει μέτρα, εφόσον η ίδια η Ευρωπαϊκή Ένωση προωθεί τον αγώνα κατά του ρατσισμού και της ξενοφοβίας και υποστηρίζει την εξάπλωση των ιδεών;

3. Ποιά μέτρα σκοπεύει, λοιπόν, να λάβει ώστε να μην θεωρηθεί η απάντησή της μία απλή ανακοίνωση αρχών;

4. Σχετικά με την κοινή δράση του Συμβουλίου κατά του ρατσισμού, με ποιό τρόπο σκοπεύει να δράσει στην περίπτωση που ένα κράτος μέλος δεν εγγυάται το σεβασμό των ανθρωπίνων δικαιωμάτων και των θεμελιωδών ελευθεριών;

Απάντηση του κ. Flynn εξ ονόματος της Επιτροπής (16 Οκτωβρίου 1997)

1. και 2. Στο σημερινό πλαίσιο της κοινοτικής νομοθεσίας η Ευρωπαϊκή Επιτροπή δεν θα μπορούσε να παρέμβει στις εθνικές αρχές σχετικά με το θέμα μιας συγκεκριμένης ρατσιστικής πράξης.

Η συγκεκριμένη δράση για την καταπολέμηση της βίας, του ρατσισμού, της ξενοφοβίας και του αντισημιτισμού έγκειται στην αρμοδιότητα κάθε κράτους μέλους σύμφωνα με τους συνταγματικούς κανόνες του και το ποινικό του δίκαιο.

3. Η Ευρωπαϊκή Επιτροπή από την πλευρά της αποδίδει μεγάλη σημασία στο θέμα του ρατσισμού, που αντιτίθεται στο ευρωπαϊκό πνεύμα. Εκφράζει τη βαθιά λύπη της για κάθε διάπραξη ρατσιστικής πράξης στην Κοινότητα.

4. Η κοινή δράση σχετικά με την καταπολέμηση του ρατσισμού και της ξενοφοβίας ((Κοινή δράση 96/443/ΙΑΙ, ΕΕ L 185 της 24.07.1996 )), που ενέκρινε το Συμβούλιο στις 15 Ιουλίου 1996, έχει ως στόχο να εξασφαλίσει την αποτελεσματική δικαστική συνεργασία μεταξύ των κρατών μελών, ανεξάρτητα από τις αποκλίσεις που υφίστανται μεταξύ των ποινικών νομοθεσιών των κρατών μελών. Για το λόγο αυτό η εφαρμογή της έγκειται αποκλειστικά στην αρμοδιότητα των κρατών μελών και των αρχών τους και η Ευρωπαϊκή Επιτροπή στο σημερινό πλαίσιο των αρμοδιοτήτων της δεν έχει τη δυνατότητα να λάβει κάποια πρωτοβουλία στο ζήτημα αυτό.
ΓΡΑΠΤΗ ΕΡΩΤΗΣΗ E-2621/97 υποβολή: Nikitas Kaklamanis (UPE) προς το Συμβούλιο (1 Σεπτεμβρίου 1997)

Θέμα: Το κόστος της νέας ετήσιας «Ευρωβινιέτας»

Σύμφωνα με πληροφορίες που δημοσιεύτηκαν στον ελληνικό τύπο, το κόστος χρήσης των αυτοκινητοδρόμων, δηλαδή μίας «ευρωβινιέτας» για όλη την Ε.Ε., καθορίζεται με βάση το αν ο κινητήρας του οχήματος είναι τύπου «EURO» ή όχι, καθώς και από τον αριθμό των αξόνων του.

Η επιβάρυνση για την «ευρωβινιέτα» για τα φορτηγά που ο κινητήρας τους δεν είναι «EURO» και είναι μέχρι τριών αξόνων θα είναι 990 Ecu, ενώ τα οχήματα τύπου «EURO I»θα δίνουν 840 Ecu, και τα ακόμη πιο «καθαρά» «EURO II» 690 Ecu. Για τα οχήματα 4 και πλέον αξόνων, το κόστος της «Ευρωβινιέτας» θα είναι 1.650 Ecu, 1.400 Ecu και 1.150 Ecu, αντιστοίχως.

Από τα παραπάνω στοιχεία γίνεται προφανές ότι η χρέωση για τα οχήματα που δεν έχουν κινητήρες τύπου «EURO» θα είναι εξαιρετικά υψηλή, ενώ η κατάσταση θα είναι εξαιρετικά δύσκολη για τα οχήματα που προέρχονται από χώρες της Ένωσης οι οποίες απέχουν πολύ από τις υπόλοιπες.

Θα ήθελα να πληροφορηθώ από το Συμβούλιο αν υπάρχει η πρόθεση να καθιερωθεί έκπτωση και τί ύψους για τα βαρέα οχήματα που προέρχονται από τις ιδιαίτερα απομακρυσμένες χώρες της Ε.Ε., και τα οποία έχουν να αντιμετωπίσουν το κόστος που συνεπάγεται η απόσταση, ενώ την ίδια στιγμή κάθε σκέψη για αντικατάσταση με νέα, σύγχρονα και «καθαρά» φορτηγά είναι μη ρεαλιστική, λόγω της έλλειψης σχετικών κινήτρων, κάτι που κατεξοχήν ισχύει για τους Έλληνες μεταφορείς.

Απάντηση (10 Νοεμβρίου 1997)

Το Συμβούλιο δεν μπορεί να προδικάσει το αποτέλεσμα των συζητήσεων που διεξάγονται αυτή τη στιγμή όσον αφορά την πρόταση οδηγίας σχετικά με την επιβολή τελών στα βαρέα φορτηγά οχήματα για τη χρήση ορισμένων έργων υποδομής («ευρωβινιέτα»), η οποία αποσκοπεί στην αντικατάσταση της οδηγίας 93/89/ΕΟΚ που ακυρώθηκε από το Δικαστήριο στις 5 Ιουλίου 1995.

Το Συμβούλιο επιθυμεί πάντως να διευκρινίσει ότι η παρέκκλιση από τα τέλη χρήσης που προβλέπεται στην οδηγία 93/89/ΕΟΚ επιτρέπει απλώς την προσωρινή μείωση των συντελεστών των τελών χρήσεων για ορισμένα κράτη μέλη τα οποία μειονεκτούν λόγω της μικρής οικονομικής τους ανάπτυξης καθώς και της ιδιαίτερης γεωγραφικής τους θέσης που επιδεινώνεται ενδεχομένως από πολιτικές συγκρούσεις σε ορισμένες τρίτες χώρες.
ΓΡΑΠΤΗ ΕΡΩΤΗΣΗ E-3016/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Ενδεικτικό πυρηνικό πρόγραμμα για την Ευρωπαοκή Ένωση - PINC

Σχετικά με την «Ανακοίνωση της Επιτροπής» Οι πυρηνικές βιομηχανίες της Ευρωπαϊκής Ένωσης - Ενδεικτικό πυρηνικό πρόγραμμα σύμφωνα με το άρθρο 40 της Συνθήκης Euratom (PINC) (έγγρ. COM(96) 0339) (έγγρ. CES 470/97). Όσον αφορά τους ενδεχόμενους κινδύνους που συνδέονται με τις πυρηνικές εγκαταστάσεις των χωρών της Κεντρικής και Ανατολικής Ευρώπης και της ΚΑΚ, δεν πρέπει να υπάρχουν αμφιβολίες σχετικά με τις εξαιρετικά δυσμενείς επιπτώσεις επί της κοινής γνώμης που θα είχε ένα δεύτερο πυρηνικό επεισόδιο ευρείας κλίμακος. Τα προγράμματα PHARE και TACIS απεδείχθησαν πολύτιμα, σήμερα όμως γίνονται, ολοένα και περισσότερο, αντικείμενο κριτικής. Στο βαθμό που τα προγράμματα αυτά αφορούν την πυρηνική ασφάλεια, ζητείται απο την Επιτροπή να τα επανεξετάσει επειγόντως και να δημοσιεύσει, στη συνέχεια, το αποτέλεσμα της επανεξέτασης αυτής.

Απάντηση του κ. Van den Broek εξ ονόματος της Επιτροπής (20 Οκτωβρίου 1997)

Η Επιτροπή γνωρίζει καλά τον κίνδυνο πυρηνικών ατυχημάτων στις χώρες της Κεντρικής και Ανατολικής Ευρώπης (ΧΚΑΕ) και στα Νέα Ανεξάρτητα Κράτη (ΝΑΚ). Για τον λόγο αυτόν έχουν καταβληθεί περί τα 700 εκατ. ECU (1990-1997) στο πλαίσιο των σκελών πυρηνικής ασφάλειας των προγραμμάτων Tacis και Phare.

Πρόσφατα πραγματοποιήθηκε ενδιάμεση αξιολόγηση των προγραμμάτων Phare και Tacis από ανεξάρτητους προσωρινούς συμβούλους, η οποία διαβιβάστηκε στο Κοινοβούλιο τον Ιούνιο 1997. Στην εν λόγω αξιολόγηση διατυπώνεται ότι παρά τις αδιαμφισβήτητες δυσκολίες που προέκυψαν κατά την υλοποίηση, η πλειονότητα των έργων πυρηνικής ασφάλειας επέτυχε τους στόχους της.

Η Επιτροπή εξετάζει προς το παρόν τις αλλαγές τις οποίες μπορεί να επιφέρει στους πολιτικούς της προσανατολισμούς και στις μεθόδους εκτέλεσης στον τομέα της πυρηνικής ασφάλειας με στόχο τη βελτίωση της αποτελεσματικότητας των προγραμμάτων της. Επίσης έχουν πραγματοποιηθεί προκαταρκτικές συζητήσεις με τα κράτη μέλη, στο πλαίσιο των επιτροπών Phare και Tacis, καθώς και στο πλαίσιο των αρμοδίων επιτροπών του Κοινοβουλίου (επιτροπή περιβάλλοντος, δημόσιας υγείας και προστασίας των καταναλωτών, επιτροπή έρευνας, ανάπτυξης της τεχνολογίας και ενέργειας, επιτροπή δημοσιονομικού ελέγχου). Η Επιτροπή πρόκειται να λάβει οριστική θέση επί του θέματος βασιζόμενη στις αντιδράσεις και απαντήσεις τις οποίες συνέλεξε. Τα αποτελέσματα θα χρησιμοποιηθούν για την έναρξη του νέου κύκλου προγραμμάτων το 1998, ο οποίος πρόκειται να αρχίσει σύντομα.
ΓΡΑΠΤΗ ΕΡΩΤΗΣΗ E-2348/97 υποβολή: Patricia McKenna (V) προς το Συμβούλιο (18 Iουλίου 1997)

Θέμα: Παραπομπή στη δικαιοσύνη ηγετών των Κόκκινων Χμερ

Η Διεθνής Αμνηστία, σε πρόσφατη έκθεσή της, καλεί τη διεθνή κοινότητα να βοηθήσει να παραπεμφθούν στη δικαιοσύνη ορισμένοι ηγέτες των Κόκκινων Χμερ οι οποίοι θεωρούνται υπεύθυνοι για σοβαρές παραβιάσεις ανθρωπίνων δικαιωμάτων στην Καμπότζη και να εξασφαλισθεί ότι θα δικαστούν αμερόληπτα.

Η Διεθνής Αμνηστία δήλωσε ότι παρατηρείται μία συνεχιζόμενη έλλειψη αμεροληψίας και διαφάνειας στο δικαστικό σύστημα της Καμπότζης και ότι «οι προσπάθειες για μεταρρύθμιση του συστήματος εμποδίστηκαν από εσωτερικές εντάσεις στην κυβέρνηση συνασπισμού». Για τον λόγο αυτό, το δικαστικό σύστημα της Καμπότζης αντιμετωπίζει τεράστιες δυσχέρειες προκειμένου να εξασφαλίσει διεθνείς προδιαγραφές δικαστικής αμεροληψίας σε δίκες ηγετών των Κόκκινων Χμερ.

Δεδομένου ότι οι κατηγορίες που μάλλον θα απαγγελθούν στους ηγέτες των Κόκκινων Χμερ περιλαμβάνουν και παραβιάσεις της Σύμβασης της Γενεύης - ήτοι εγκλήματα που υπάγονται στη διεθνή δικαιοδοσία - είναι δυνατόν οι ηγέτες των Κόκκινων Χμερ να δικαστούν από δικαστήριο οποιουδήποτε κράτους.

Τι μέτρα προτίθεται να λάβει το Συμβούλιο προκειμένου να εξασφαλισθεί ότι οι ηγέτες των Κόκκινων Χμερ που βαρύνονται με κατηγορίες για παραβίαση ανθρώπινων δικαιωμάτων θα δικαστούν αμερόληπτα σε κράτος μέλος της ΕΕ έτσι ώστε να παραπεμθούν στη δικαιοσύνη οι πραγματικοί ένοχοι των παραβιάσεων που έπληξαν τόσο πολύ την Καμπότζη επί δεκαετίες;

Κοινή απάντηση στις γραπτές ερωτήσεις Ε-2348/97 και Ε-2744/97 (17 Νοεμβρίου 1997)

1. Η Ευρωπαϊκή Ένωση παρακολούθησε με ανησυχία τις πρόσφατες εξελίξεις στην Καμπότζη. Έκανε ιδίως διαβήματα στον Βασιλέα Σιχανούκ και τους δύο Συμπρωθυπουργούς Uhg Huot και Hum Sen προκειμένου να λάβει πολιτικές εγγυήσεις για ταχεία επιστροφή της Καμπότζης στην συνταγματική τάξη.

Η Ευρωπαϊκή Ένωση εξέφρασε τις ανησυχίες της όσον αφορά τις κατηγορίες επισμευσμένης δικαιοσύνης και εξαφανίσεων μετά το πραξικόπημα της 5ης Ιουλίου 1997. Η Ευρωπαϊκή Ένωση ζήτησε να διαλευκανθεί αυτό το θέμα και να αποκατασταθεί αμέσως ο σεβασμός των ανθρωπίνων δικαιωμάτων.

Σχετικές επιβεβαιώσεις δόθηκαν από την καμποτζιανή κυβέρνηση.

2. Ο ρόλος των Κόκκινων Χμερ υπήρξε καθοριστικός στην πρόσφατη καμποτζιανή κρίση, που οδήγησε στην άνοδο του Πρίγκηπα Ραναρρίντ ως Συμπρωθυπουργού. Οι Κόκκινοι Χμερ συνεχίζουν άλλωστε να κατέχουν εδάφη στο Βόρειο Μέρος της Χώρας.

Η Ευρωπαϊκή Ένωση υποστηρίζει την επίτευξη λύσης με διαπραγματεύσεις μεταξύ όλων των μερών που είναι έτοιμα να δεχθούν την συνταγματική νομιμότητα, ενόψει της εθνικής συμφιλίωσης.

Εννοείται ότι οι δράστες κακουργημάτων και εγκλημάτων κατά της ανθρωπότητας όπως αυτά ορίζονται από τη Σύμβαση της Γενεύης πρέπει να οδηγηθούν το συντομότερο ενώπιον της δικαιοσύνης.
ΓΡΑΠΤΗ ΕΡΩΤΗΣΗ P-3327/97 υποβολή: Jessica Larive (ELDR) προς την Επιτροπή (15 Οκτωβρίου 1997)

Θέμα: Η παρουσία πλουτονίου στο αμερικανικό διαστημικό όχημα εξερεύνησης Cassini ενέχει κινδύνους για τη δημόσια υγεία

Από την εφημερίδα «Algemeen Dagblad» της 27.9.1997 πληροφορούμαστε ότι στις 13 Οκτωβρίου ε.ε., το αμερικανικό διαστημικό όχημα εξερεύνησης Cassini πρόκειται να εκτοξευθεί με 34 κιλά πλουτόνιο στο εσωτερικό του. Τόσο η ολλανδική ένωση για την προάσπιση της δημόσιας υγείας και της ειρήνης όσο και ορισμένοι αμερικανοί ομόλογοί της, εξέφρασαν την ανησυχία τους σχετικά με τους απαράδεκτα υψηλούς κινδύνους που ενέχει η εν λόγω επιχείρηση. Σε περίπτωση ατυχήματος, όπως συνέβη ήδη με το Challenger το 1996, είναι δυνατόν να ελευθερωθεί στην ατμόσφαιρα μία ποσότητα πλουτονίου η οποία, σύμφωνα με τις σκοτεινότερες προβλέψεις, μπορεί να βλάψει στο πενταπλάσιο την υγεία του παγκόσμιου πληθυσμού. Η εισπνοή 0,1 μικρογραμμαρίων προκαλεί ήδη καρκίνο του πνεύμονα. Σύμφωνα με τους ειδικούς, η μοιραία ουσία μπορεί να ασκήσει επί πολλές δεκαετίες την υποχθόνια δολοφονική δράση.

Γνωρίζει η Επιτροπή, σχετικά με την εκτόξευση του ως άνω αμερικανικού διαστημικού οχήματος εξερεύνησης, τους απαράδεκτα υψηλούς κινδύνους που θα συνεπάγεται για την υγεία του παγκόσμιου πληθυσμού ενδεχόμενη συντριβή του οχήματος με όλο το πλουτόνιο που μεταφέρει;

Εάν ναι, συμμερίζεται η Επιτροπή την άποψη ότι θα πρέπει να αποκλεισθεί κάθε κίνδυνος για τη δημόσια υγεία πριν από την εκτόξευση;

Είναι ως εκ τούτου διατεθειμένη η Επιτροπή να ζητήσει από την αμερικανική κυβέρνηση όπως ακυρώσει την εκτόξευση;

Απάντηση της κ. Bangemann εξ ονόματος της Επιτροπής (5 Νοεμβρίου 1997)

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στις απαντήσεις της στις γραπτές ερωτήσεις Η-0629/97 του κ. Bowe, H-0631/97 της κας Ahern, H-0634/97 του κ. Crampton, H-0659/97 του κ. Lannoye, H-0661/97 του κ. Pimenta, κατά την ώρα των ερωτήσεων στην μερική σύνοδο του Κοινοβουλίου του Σεπτεμβρίου του 1997 ((Συζητήσεις του Κοινοβουλίου (Σεπτέμβριος 1997). )), καθώς και στην γραπτή ερώτηση Ε-2757/97 του κ. Schmidt ((βλέπε σελίδα 59. )).
ΓΡΑΠΤΗ ΕΡΩΤΗΣΗ E-3023/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Μελλοντική πολιτική για τον θόρυβο (Πράσινη Βίβλος)

Η ερώτηση αφορά την Πράσινη Βίβλο της Επιτροπής: «Μελλοντική πολιτική για τον θόρυβο» (COM(96)0540 τελικό): Στο πλαίσιο μίας θετικής αξιολόγησης της προθέσεως της Επιτροπής να εκπονήσει οδηγία πλαίσιο για τη μέτρηση και την εκτίμηση της έκθεσης σε θορύβους, επιθυμούμε να τονίσουμε ότι δεν συμφωνούμε με την ανακοίνωση στην οποία προέβη η Επιτροπή σύμφωνα με την οποία θα καθορισθούν σε «δεύτερο στάδιο» οι τιμές-στόχοι και τα μέτρα για την επίτευξή τους.

Βάσει της αρχής της πρόληψης, είναι σημαντικό να διατίθενται οι τιμές-στόχοι για τους τομείς προτεραιότητας σε ό,τι αφορά την ηχορύπανση και, ως εκ τούτου, ζητούμε να μην αναβληθεί ο καθορισμός των τιμών αυτών για αργότερα.

Κοινή απάντηση του κας Bjerregaard εξ ονόματος της Επιτροπής στις γραπτές ερωτήσεις E-3023/97, E-3024/97, E-3025/97, E-3026/97, E-3027/97 και E-3028/97 (5 Νοεμβρίου 1997)

Η Επιτροπή είναι ιδιαίτερα ευαισθητοποιημένη στα διάφορα θέματα που θίγει το Αξιότιμο Μέλος.

Με βάση τις πολυάριθμες γνωμοδοτήσεις που διατυπώθηκαν μετά τη δημοσίευση της Πράσινης Βίβλου σχετικά με το θόρυβο και ιδίως το ψήφισμα που ενέκρινε το Κοινοβούλιο, η Επιτροπή ολοκληρώνει επί του παρόντος τις μελλοντικές δράσεις στο θέμα της καταπολέμησης του θορύβου. Οι δράσεις αυτές προβλέπεται να ενσωματωθούν σε συνεκτικό και ρεαλιστικό πρόγραμμα. Τα νευραλγικά στοιχεία αυτού του προγράμματος φυσικά θα αποτελέσουν ο συντονισμός και η συναίνεση μεταξύ των διαφόρων παραγόντων που εμπλέκονται στο πρόβλημα του θορύβου. Η Επιτροπή δεν προτίθεται να δώσει ιδιαίτερη προτεραιότητα σε συγκεκριμένο μέτρο, αλλά να προσφύγει στην ισοσταθμισμένη χρήση όλων των προσφερόμενων μέτρων. Η Επιτροπή δεν προτίθεται να υποκαταστήσει τον καθορισμό ορίων εκπομπών με την επιβολή οικονομικών μέτρων. Εξάλλου, η Επιτροπή θα μεριμνήσει επίσης να αποφευχθούν λύσεις οι οποίες θα είχαν ως αποτέλεσμα να μεταστραφούν οι μεταφορές σε μέσα μεταφορών που θα είχαν μεγαλύτερες επιπτώσεις στο περιβάλλον.

Τέλος, ο καθορισμός των στόχων είναι η απαραίτητη προϋπόθεση για τη λήψη μέτρων καταπολέμησης του θορύβου. Η Επιτροπή αναλύει επί του παρόντος τις διάφορες προσφερόμενες εναλλακτικές λύσεις για τον ορισμό και τον καθορισμό αυτών των στόχων.
ΓΡΑΠΤΗ ΕΡΩΤΗΣΗ E-2523/97 υποβολή: Panayotis Lambrias (PPE) προς την Επιτροπή (24 Iουλίου 1997)

Θέμα: Μεταφορά αποθανόντων σε επιβατιγά αεροσκάφη

Με αφορμή το πρόσφατο μακάβριο συμβάν περιπετειώδους μεταφοράς διανοιγέντος φερέτρου από την αεροπορική εταιρεία Sabena που απασχόλησε τον Τύπο και υπέβαλε σε ταλαιπωρία τους επιβάτες του αεροσκάφους, ερωτάται η Επιτροπή τι μέτρα έχει λάβει, ή προτίθεται να λάβει, στον τομέα της προστασίας της δημόσιας υγείας από την απρόσφορη μεταφορά αποθανόντων σε επιβατηγά αεροσκάφη.

Απάντηση του κ. Kinnock εξ ονόματος της Επιτροπής (1 Οκτωβρίου 1997)

Επί του παρόντος, η μεταφορά πτωμάτων δεν διέπεται από οιουσδήποτε ειδικούς εθνικούς, διεθνείς ή κοινοτικούς κανόνες και δεν προβλέπεται θέσπιση αντιστοίχων κανονιστικών διατάξεων.

Η Διεθνής Ένωση Αεροπορικών Μεταφορών (ΙΑΤΑ) έχει διατυπώσει διατάξεις που ισχύουν για τους όρους μεταφοράς φερέτρων. Οι διατάξεις αυτές εφαρμόζονται από τους μεταφορείς και τους φορείς διαμετακόμισης και ως εκ τούτου θα ήταν άσκοπο να εκπονηθούν αντίστοιχα κοινοτικοί κανόνες.
ΓΡΑΠΤΗ ΕΡΩΤΗΣΗ E-2565/97 υποβολή: Ursula Schleicher (PPE) προς την Επιτροπή (24 Iουλίου 1997)

Θέμα:: Οδηγία - πλαίσιο για τα ύδατα - ελλιπή παραρτήματα

Το Ευρωπαϊκό Κοινοβούλιο και το Συμβούλιο επικρίνουν το γεγονός ότι στην οδηγία πλαίσιο για τα ύδατα δεν περιλαμβάνονται σημαντικά πραρτήματα. Η Επιτροπή αιτιολογεί το γεγονός αυτό με το σκεπτικό ότι τόσο το Συμβούλιο όσο και το Κοινοβούλιο είχαν θέσει υπερβολικά σύντομη προθεσμία για την υποβολή της εν λόγω οδηγίας.

Είναι γνωστό ότι εν τω μεταξύ το Συμβούλιο έχει συστήσει μιά πρόσθετη ομάδα εργασίας η οποία θα ασχοληθεί επίσης με την εκπόνηση και συμπλήρωση των παραρτημάτων, με τη συμμετοχή της Επιτροπής.

Ο εκπρόσωπος της Επιτροπής επιβεβαίωσε την Επιτροπή Περιβάλλοντος ότι το Ευρωπαϊκό Κοινοβούλιο θα μετάσχει «καταλλήλως» στις εργασίες αυτές και ότι θα εξασφαλισθεί ότι το Κοινοβούλιο κατά την πρώτη ανάγνωση θα έχει «πλήρη γνώση όλων των κειμένων».

Πώς σκοπεύει η Επιτροπή να τηρήσει την υπόσχεση αυτή εάν δεν υποβάλει επίσημα τροποποιημένο κείμενο της πρότασής της για την οδηγία πλαίσιο σχετικά με τα ύδατα;

Απάντηση της κας Bjerregaard εξ ονόματος της Επιτροπής (15 Σεπτεμβρίου 1997)

Όπως 7γνωρίζει το Αξιότιμο Μέλος του Κοινοβουλίου, η επιτροπή περιβάλλοντος όρισε τον εισηγητή της για την πρόταση οδηγίας του Συμβουλίου περί θεσπίσεως πλαισίου κοινοτικής δράσεως στον τομέα της υδατικής πολιτικής 7 η επιτροπή στην τελευταία συνεδρίασή της, καθόρισε χρονοδιάγραμμα, βάσει του οποίου θα υποβληθεί στην επιτροπή έκθεση σχετικά με την πρόταση, πριν από την συνεδρίασή της του Δεκεμβρίου του 1997.

Θα γνωρίζει επίσης το Αξιότιμο Μέλος του Κοινοβουλίου ότι ο εισηγητής στην εν λόγω συνεδρίαση εκλήθη να καταρτίσει προτάσεις τροποποίησης και βελτίωσης της πρότασης, κατόπιν διαβουλεύσεων με μη κυβερνητικούς οργανισμούς (ΜΚΟ), την Επιτροπή και άλλες πηγές. Ο εκπρόσωπος της Επιτροπής στην τελευταία συνεδρίαση κατέστησε γνωστή την πρόθεση της Επιτροπής να συνεχίσει την στενότερη δυνατή συνεργασία της με την επιτροπή, με σκοπό την ενδεχόμενη προσθήκη, στην πρόταση, αναγκαίων τεχνικών ρυθμίσεων και χαιρέτισε κάθε ενδεχόμενη πρόταση της επιτροπής για βελτιώσεις των παραρτημάτων ή άλλων μερών της πρότασης, που περαιτέρω αποσαφηνίσεων και διευκρινίσεων.
ΓΡΑΠΤΗ ΕΡΩΤΗΣΗ E-2707/97 υποβολή: Glenys Kinnock (PSE) προς την Επιτροπή (1 Σεπτεμβρίου 1997)

Θέμα: Μέθοδοι των ευρωπαίων πυροσβεστών

Θα μπορούσε να διευκρινίσει η Επιτροπή κατά πόσο έχει δικαιοδοσία σχετικά με τις μεθόδους που χρησιμοποιούν τα κράτη μέλη προκειμένου να προετοιμάσουν τους πυροσβέστες για επιχειρήσεις διάσωσης;

Διαθέτει στοιχεία η Επιτροπή για τις πρακτικές που χρησιμοποιούνται στα κράτη μέλη όταν ένας πυροσβέστης επιχειρεί να σώσει κάποιο θύμα που έχει χάσει τις αισθήσεις του και να το μεταφέρει σε ασφαλές σημείο;

Απάντηση της κας Bjerregaard εξ ονόματος της Επιτροπής (24 Σεπτεμβρίου 1997)

Η Επιτροπή δεν έχει νομική αρμοδιότητα στον τομέα της κατάρτισης στις εθνικές υπηρεσίες διάσωσης.

Ωστόσο, η Επιτροπή στήριξε κατά το παρελθόν δραστηριότητες κατάρτισης που οργανώθηκαν από κράτη μέλη σε κοινοτικό επίπεδο, κάνοντας χρήση του κονδυλίου Β4-3300 του προϋπολογισμού. Στο πλαίσιο αυτό, έλαβε χώρα ανταλλαγή εμπειριών και πληροφοριών μεταξύ των συμμετεχόντων.